L-istati membri tal-UE jridu jiżguraw li l-politika tat-taxxa tal-UE tibqa' adattata għall-iskop tagħha u tirriżulta f'tassazzjoni ġusta u effettiva fl-ekonomija dejjem aktar globalizzata u diġitalizzata tas-seklu 21. Illum il-Kunsill approva konklużjonijiet li jistabbilixxu l-valutazzjoni komprensiva tiegħu tal-kwistjonijiet ewlenin tal-politika tat-taxxa li għandhom jiġu indirizzati fis-snin li ġejjin, biex titfassal l-aġenda ta' politika tal-UE fil-qasam tat-tassazzjoni. Il-konklużjonijiet jiddeskrivu l-prijoritajiet tal-Kunsill u jipprovdu gwida lill-Kummissjoni f'oqsma differenti ta' azzjoni tal-UE, inkluż l-indirizzar tal-isfidi tad-diġitalizzazzjoni tal-ekonomija, it-tisħiħ tal-kooperazzjoni amministrattiva bejn l-awtoritajiet tat-taxxa tal-istati membri u l-promozzjoni ta' governanza tajba fil-qasam tat-taxxa fl-UE u lil hinn minnha. Fil-konklużjonijiet, il-Kunsill jissottolinja li mill-kriżi tal-COVID-19, sistemi ta' tassazzjoni ġusti u effettivi fl-istati membri huma ċentrali għall-irkupru sostenibbli tal-UE , u jirrikjedu politiki tat-taxxa li jiġġeneraw dħul kemm għall-baġits nazzjonali kif ukoll tal-UE. Tali sistemi jistgħu jappoġġaw ukoll tranżizzjoni bla xkiel lejn l-għanijiet ta' politika ta' kompetittività sostenibbli, il-Patt Ekoloġiku Ewropew u lejn użu sħiħ tal-potenzjal tad-diġitalizzazzjoni f'ekonomija globali. Il-Kunsill jilqa' l-progress sinifikanti li sar fil-livell tal- Qafas Inklużiv tal-OECD dwar l-Erożjoni tal-Bażi tat-Taxxa u Trasferiment tal-Profitti (BEPS) dwar l-aġġornament tal-qafas internazzjonali tat-tassazzjoni korporattiva u jikkonferma l-appoġġ kontinwu tiegħu għal din il-ħidma, bil-għan li tintlaħaq soluzzjoni globali bbażata fuq il-kunsens sa mhux aktar tard minn nofs l-2021. Huwa jesprimi r-rieda tal-UE u l-istati membri tagħha li jeżaminaw il-possibbiltajiet għall-implimentazzjoni tal-ftehim globali mill-aktar fis possibbli u jfakkar li l-Kunsill Ewropew ser jivvaluta l-kwistjoni f'Marzu 2021. Huwa jitlob lill-Kummissjoni timpenja ruħha fuq dik il-bażi fil-ħidma preparatorja rilevanti fil-Kunsill dwar it-triq 'il quddiem f'konformità mad-dritt tal-UE, sabiex jiġu indirizzati l-isfidi tat-taxxa tal-ekonomija diġitali, inkluż fin-nuqqas ta' kunsens internazzjonali sa nofs l-2021. L-istati membri tal-UE qed jibagħtu sinjal qawwi ta' appoġġ għal soluzzjoni multilaterali għall-intaxxar tal-ekonomija diġitali u globalizzata. Il-Kunsill jappoġġa bis-sħiħ il-ħidma tal-Qafas Inklużiv tal-OECD. Ninsab fiduċjuż li nistgħu nilħqu ftehim globali sas-sajf tas-sena d-dieħla. Il-korporazzjonijiet kollha għandhom iħallsu s-sehem ġust tagħhom ta' taxxi, inkluż korporazzjonijiet fl-ekonomija diġitali. Din hija kwistjoni ta' ġustizzja u kompetizzjoni ġusta. Din hija wkoll kwistjoni ta' sovranità u l-kapaċità tal-istat li jieħu azzjoni. L-istati membri jeħtieġu riżorsi finanzjarji xierqa biex jiġġieldu l-kriżi tal-coronavirus b'mod effettiv u biex jiffaċilitaw it-tranżizzjonijiet diġitali u ekoloġiċi. Olaf Scholz, Ministru Federali għall-Finanzi u l-Viċi Kanċillier tal-Ġermanja Il-Kunsill jissottolinja wkoll il-progress importanti li sar taħt il-Kodiċi ta' Kondotta tal-Kunsill għat-Tassazzjoni tal-Intrapriżi fil-promozzjoni tal- istandards ta' governanza tajba fil-qasam tat-taxxa fl-UE u lil hinn minnha , inkluż bl-użu tal-lista tal-UE ta' ġuriżdizzjonijiet li ma jikkooperawx għal finijiet ta' taxxa. Huwa jtenni r-rieda tiegħu li jkompli jiddiskuti l-kamp ta' applikazzjoni tal-mandat tal-Grupp dwar il-Kodiċi tal-Kondotta (Tassazzjoni tal-Intrapriżi) hekk kif ikun hemm żviluppi rilevanti fil-livell internazzjonali, iżda mhux aktar tard mill-bidu tal-2022. Fluss ta' ħidma importanti ieħor jikkonċerna l- kooperazzjoni amministrattiva dwar kwistjonijiet tat-taxxa , fejn ir-regoli l-ġodda tal-UE dwar l-iskambju ta' informazzjoni dwar id-dħul iġġenerat fuq pjattaformi diġitali ser ikunu ta' eżempju globalment. Il-Kunsill jilqa' l-intenzjoni tal-Kummissjoni li tipproponi aktar emendi għad-Direttiva tal-Kunsill dwar il-kooperazzjoni amministrattiva fil-qasam tat-tassazzjoni, b'mod partikolari fir-rigward tal-iskambju ta' data rilevanti għat-taxxa għal mezzi alternattivi ġodda ta' pagament u investiment, bħall-kriptoassi u l-flus elettroniċi. Il-konklużjonijiet jistabbilixxu wkoll il-fehmiet tal-Kunsill dwar kwistjonijiet oħra ta' politika tat-taxxa , bħall-modernizzazzjoni tar-regoli tal-UE dwar it-taxxa fuq il-valur miżjud (VAT) u valutazzjoni ulterjuri tal-kooperazzjoni amministrattiva transfruntiera fil-qasam tal-VAT, id-dazji tas-sisa, u l-amministrazzjoni tat-taxxa u l-konformità mar-regoli tat-taxxa. Il-konklużjonijiet iwieġbu għall-komunikazzjonijiet tal-Kummissjoni dwar pjan ta' azzjoni għal tassazzjoni ġusta u sempliċi li tappoġġa l-istrateġija ta' rkupru u dwar governanza tajba fil-qasam tat-taxxa fl-UE u lil hinn minnha, ippreżentat f'Lulju 2020. Konklużjonijiet tal-Kunsill dwar tassazzjoni ġusta u effettiva fi żminijiet ta' rkupru, dwar sfidi fil-qasam tat-taxxa b'rabta mad-diġitalizzazzjoni u dwar il-governanza tajba fil-qasam tat-taxxa fl-UE u lil hinn minnha (27 ta' Novembru 2020)